alexandrainst/scandi-wiki huggingface dataset:
Casinoleikhúsið

Casinoleikhúsið (kasínóleikhúsið, bara kasínó eða kassinn) var leikhús við Amalíugötu 10 í Kaupmannahöfn. Það var upphaflega byggt árið 1847 af Georg Carstensen sem byggði einnig Tívolíið og Alhambra. Byggingin var teiknuð af arkitektnum H.C. Stilling. Húsið var rifið árið 1960.

Upprunalega var það meiningin að byggingin yrði notuð sem eins konar vetrartívolí en fljótlega var ákveðið að setja þar upp leiksýningar. Verk eftir H.C. Andersen nutu þar mikilla vinsælda eins og t.d. Óli Lokbrá árið 1850. Þá var tónverk eftir norska tónskáldið Edvard Grieg frumflutt þar árið 1868.

Leikhúsið er þó ekki síst þekkt fyrir að vera sá samkomustaður þangað sem stór hópur safnaðist þann 20. mars árið 1848 og hlýddi á ræðu Orla Lehmanns. Samþykkt var ályktun á fundinum um að Danakonungur skyldi láta af einveldi.  Daginn eftir, þann 21. mars, gengu um 10.000 manns til Kristjánsborgarhallar og kröfðust þess að ráðherrar konungs segðu af sér. Friðrik 7. sem hafði aðeins verið við völd sem konungur í um tvo mánuði varð við óskum mótmælenda og setti Marsríkisstjórnina svonefndu sem meðal annars innihélt Orla Lehmann sem ráðherra. Í sögu Danmerkur er miðað við Casinofundinn (Kasínófundinn) sem upphaf marsbyltingarinnar, sem leiddi svo aftur til afnám einveldis í Danmörku og setningu stjórnarskrár Danmerkur í júní 1848.

Þóra Pétursdóttir var á grímuballi þar fimmtudaginn 12. mars 1874 ásamt hópi af Íslendingum.

Byggingar í Kaupmannahöfn
Dönsk menning
Krókárgerði

Krókárgerði er eyðibýli undir Öxnadalsheiði, fremst í Norðurárdal í Skagafjarðarsýslu. Var búið þar fram til 1898, en þá var kotið lagt undir Silfrastaðaafrétt. Í eldri heimildum er bærinn stundum nefndur Krákugerði.

„Undirlendi er þar sáralítið og jörð heldur óræstisleg á alla vegu ef heyskapur er hafður í huga. - Fjallið ofan við bratt og ofur hátt, mosagróið og lyngivaxið upp til hlíða, en ekki grösugt,“ segir Rósberg G. Snædal í þættinum „Óðurinn um eyðibýlið“, sem birtist í bókinni Fólk og fjöll. Þar er hann að fjalla um ljóðið Krókárgerði eftir Ólínu Jónasdóttur skáldkonu, en hún átti um tíma heima í Krókárgerði á æskuárum.

Þekktastur bænda í Krókárgerði er Ormur Jónsson, sem þar bjó lengi á 18. öld og búnaðist ágætlega þótt hann væri barnmargur (sagt er að hann hafi átt 20 börn) og jörðin ekki búsældarleg en þar er gott beitiland fyrir sauðfé. Til marks um það er þessi vísa:

Í Krókárgerði kulsamt er,
kemur þar jafnan stormur.
Samt eru fínir sauðirnir
sem á karlinn Ormur.

Tilvísanir

Heimildir 

Akrahreppur
Íslensk eyðibýli
Skagafjarðarsýsla
Kammertónlist

Kammertónlist er afbrigði af klassískri tónlist þar sem aðeins eitt hljóðfæri leikur hverja rödd. Kammertónlist er þannig leikin af litlum hljómsveitum og nafnið vísar til þess að hljómsveitin kemst fyrir í einu herbergi. Á 19. og 20. öld var algengt að kammertónlist væri leikin af áhugafólki í heimahúsum. 

Klassísk tónlist
Endarím

Endarím

Oft ríma frumlínur saman og síðlínur eru þá hafðar með öðru rími, þessi aðferð kallast víxlrím
 
 Myndum kyrrð í stóru stóði,
 stýfum, girðum, brýnum hníf,
 ketti myrðum köldu blóði,
 kátir virðum ekkert líf.

Stundum eru allar línur ljóðsins látnar ríma saman og er þá talað um samrím

 Allvel Dagbjört aldur ber
 ungleg sýnist mér
 í Reykjadalnum öldruð er
 þó ekki sé það hér

Þegar hins vegar fyrri hendingin rímar og síðari hendingin er höfð með öðru rími er ljóðið misrímað 

 Komum í bifreið að Baugaseli, 
 báðir í sokkum úr ullarþeli. 
 Löbbuðum léttfættir Barkárdalinn, 
 lítið var áð því enginn var kvalinn

Séu ljóðlínur fleiri og tvær og tvær ljóðlínur látnar ríma saman er talað um .runurím

 Skórnir mínir skilja, hlýða
 og skilyrðislaust alltaf bíða
 aldrei þeir með öðrum fara
 í anddyrinu liggja bara
 fagra skóna fann ég ekki
 fúlir nemar stunda hrekki
 skimaði í áttir allar
 angistin í huga kallar

Ljóðlist
Skeið í Svarfaðardal

Skeið í Svarfaðardal er einn af innstu bæjum í Svarfaðardal og stendur undir Skeiðsfjalli sunnan Svarfaðardalsár. Bæjarins er getið í Guðmunar sögu Arasonar en frá Skeiði hélt Guðmundur góði í örlagaríka för á Heljardalsheiði. Innan við Skeið skerst Vatnsdalur inn á milli hárra fjalla. Í dalnum er allstórt vatn Skeiðsvatn. Í því er silungsveiði. Á Skeiði var stundaður blandaður búskapur allt frá öndverðu og langt fram á 20. öld. Nú er þar ferðaþjónusta.

Íslenskir bæir
Dalvíkurbyggð
Octávio Frias de Oliveira-brúin

Octávio Frias de Oliveira-brúin (portúgalska: Ponte Octávio Frias de Oliveira) er samsett hengibrú og stagbrú í São Paulo í Brasilíu sem brúar Pinheiros-ána.

Brýr í Brasilíu
São Paulo
Verkalýðs- og sjómannafélag Bolungarvíkur

Verkalýðs- og sjómannafélag Bolungarvíkur er verkalýðsfélag í Bolungarvík. 

Félagið var stofnað 27. maí 1931. Formaður var kjörinn Guðjón Bjarnason. Í ársbyrjun 1932 fór félagið í verkfall. Þá var kaup karla í verkamannavinnu 75 aurar og tímakaup kvenna 45 aurar en nætur- og skipavinnukaup 1 króna. Verkfallið stóð aðeins í nokkra daga og þá skrifaði Einar Guðfinnsson undir samninga við félagið og  var samið um kaup karla 80 krónur á tímann og 1 króna og 30 aura fyrir nætur og skipavinnu. Atvinnurekendurnir  Bjarni Fannberg og Högni Gunnarsson neituðu í maí 1932 að skrifa undir samninga við félagið og tilkynntu kauplækkun og brást félagið við með afgreiðslubanni. Hannibal Valdimarsson kom til Bolungarvíkur 26. júní 1932  í för Karlakórs Ísafjarðar til að kynna sér aðstæður og aðstoða félagið. Á meðal hann var í kaffi í húsi í bænum þá kom að mannþyrping og fyrir henni fór Högni Gunnarsson sem sagði bát bíða eftir Hannibal við öldubrjótinn með tilbúna vél í gangi. Urðu ryskingar og var Hannibal fluttur nauðugur í bátinn. Báturinn bilaði og var Hannibal tekinn og færður í annan bát og farið með hann til Ísafjarðar.

Við Norðurtangabryggju kom lögregluþjónn Ísafjarðar í bátinn og tók bátsverja fasta. Þegar fréttist af handtöku Hannibals og nauðaflutningnum stóð yfir fundur í Sjómannafélagi Ísafjarðar. Fjölmenntu félagsmenn niður á bryggju. Síðar um kvöldið héldu 40 Ísfirðingar með Hannibal í broddi fylkingar  á báti til Bolungarvíkur og var haldinn fundur í Góðtemplarahúsinu. Á þessum tíma var kaup lægra í Bolungarvík en á Ísafirði.

Félagið er aðili að Sjómannasambandi Íslands og Starfsgreinasambandi Íslands.

Tengt efni 
Sjómannasamband Íslands

Heimild 
 Alþýðublaðið 1. maí 1996 bls 13-15, Þegar Hannibal var tekinn höndum

Íslensk verkalýðsfélög

Verkalýðsbarátta
Íslensk stéttarfélög
Einar Guðfinnsson

Einar Guðfinnsson  (17. maí 1898 – 29. október 1985) var athafnamaður í Bolungarvík og stærsti atvinnurekandi staðarins á sinni tíð. Hann hóf atvinnurekstur  í Bolungarvík 1. nóvember 1924.  Einar fæddist á Litlabæ í Skötufirði en eiginkona hans Elísabet Hjaltadóttir fæddist í Bolungarvík.

Heimildir 
 Minnisvarði um Einar Guðfinnsson afhjúpaður (Morgunblaðið 6. ágúst 1998)
Bolungarvík
Íslenskir útgerðarmenn
Íslendingar
Fjöruskjögur

Fjöruskjögur er sjúkdómur í sauðfé sem talinn var standa í sambandi við röskun á efnaskiptum kopars í líkamanum eða koparskorti í fóðri. Sjúkdómurinn kom fram í lömbum ef mæður þeirra höfðu verið á beit í fjörum. Miðtaugakerfi, einkum heili lambanna var vanþroskað.

Heimildir 
 Styrkur snerfilefna í heyi (erindi á fræðaþingi landbúnaðarins 2006) 
 „Snerfilefni í fóðri grasbíta á Íslandi“, Morgunblaðið. 23. júní 1990

Búfjársjúkdómar
Svavar Austmann

Svavar Austmann er íslenskur bassaleikari og meðlimur í þungarokkshljómsveitinni Sólstöfum.

Sólstafir
Íslenskir tónlistarmenn
Júlíana Jónsdóttir

Júlíana Jónsdóttir (27. mars 1838 – 12. júní 1917) var íslensk skáldkona, fædd á Búrfelli í Hálsasveit í Borgarfirði en fluttist til Kanada og dó þar. Hún gaf út ljóðabók fyrst íslenskra kvenna. Það var bókin Stúlka sem kom út árið 1876. Veturinn 1878-79 var leikrit hennar Víg Kjartans Ólafssonar sett upp í Stykkishólmi og er það fyrsta leikritið á Íslandi sem gert er eftir íslenskri fornsögu. Árið 1916 gaf hún svo út bókina Hagalagðar, sem kom út í Winnipeg og var fyrsta skáldverk eftir íslenska konu sem kemur út á bók vestanhafs.

Heimildir 

Íslensk skáld
Vestur-Íslendingar

Íslenskar konur
Stærðfræðilegt viðfang

Stærðfræðilegt viðfang (einnig stærðfræðilegur hlutur) er huglægt viðfang, sem unnið er með innan stærðfræðinnar. Dæmi:

 Baugur og grúpa (algebra)
 Fall (fallafræði)
 Fylki (línuleg algebra)
 Mengi (mengjafræði)
 Punktur, lína og slétta (rúmfræði).
 Tölur (talnafræði)

Stærðfræði
Núllvalda stak

Stak x í baugi R kallast núllvalda ef til er náttúruleg tala n svo xn = 0; með öðrum orðum verður stakið núll þegar það er hafið í heiltöluveldi. 

Dæmi um núllvalda stök er nykurtalan ε en εn jafngildir núlli fyrir allar náttúrulegar tölur . 

Getur einnig átt við ákveðin ferningsfylki, s.k. núllvalda fylki N, sem eru þeim eiginleika gædd að til er náttúruleg tala , þ.a.  þar sem „0“ táknar núllfylkið.

Tengt efni 
 Sjálfvalda stak (idempotent)
 Einvalda stak (unipotent)

Tilvísanir 

Algebra
Martin Ingi Sigurðsson

Martin Ingi Sigurðsson (f. 4. maí 1982) er íslenskur læknir.

Ferill 
Martin Ingi gekk í Álftamýrarskóla og er dúx frá Menntaskólanum í Reykjavík árið 2002 með hæstu einkunn eða 9,34 .
Martin lagði svo stund á læknisfræði við Háskóla Íslands og lauk kandidatsprófi árið 2009. Hann lauk kandidatsári á Landspítala 2010 og er í starfi á lyflækningasviði LSH. Martin Ingi hóf doktorsnám við HÍ samhliða læknanámi og verður doktorsvörn í júní 2011. Titill doktorsverkefnisins er Lífupplýsingafræðileg og sameindalíffræðileg greining á eiginleikum DNA metýlunar í erfðamengi mannsins. Hluti verkefnisins var unninn við Johns Hopkins háskólasjúkrahúsið í Baltimore í Bandaríkjunum. Hann hefur meðal annars fengið styrki úr Vísindasjóði LSH og Háskólasjóði HÍ.

Afrek 
Martin hlaut nýsköpunarverðlaun forseta Íslands árið 2007, fyrir verkefni sitt um áhrif aldurs á utangenamerki mannsins .

Martin vann einnig til verðlauna á alþjóðlegu vísindaþingi hjarta- og brjóstholsskurðlækna, Scandinavian Research in Cardiothoracic Surgery (SSRCTS) í Geilo í Noregi 4.-6. febrúar 2011). Martin Ingi hreppti önnur verðlaun í keppni um besta vísindaerindið á þinginu. Verkefni Martins Inga snýst um bráðan nýrnaskaða eftir kransæðahjáveituaðgerðir og hefur hann unnið að þessum rannsóknum ásamt Sólveigu Helgadóttur kandidat undir handleiðslu Tómasar Guðbjartssonar prófessors .

Martin var valin ungur vísindamaður Landspítala 2011.

Tilvísanir 

Íslenskir læknar
Jimmy Pop

Jimmy Pop (fæddur James Moyer Franks 27. ágúst 1972, Trappe, Pennsylvaníu ) er bandarískur tónlistarmaður sem er þekktastur fyrir að vera söngvari hljómsveitarinnar Bloodhound gang. 

Bandarískir tónlistarmenn
Victor Urbancic

Victor Urbancic eða Viktor von Urbantschitsch (9. ágúst 1903 – 4. apríl 1958) var austurrískur tónlistarmaður frá Vínarborg sem flúði til Íslands árið 1938 undan nasistum, en kona hans, Melitta, var af gyðingaættum. Var koma hans til Íslands ekki síst fyrir milligöngu félaga frá námsárunum, Franz Mixa, annars vel menntaðs Austurríkismanns, sem fenginn hafði verið til að aðstoða við undirbúning tónlistaratriða á Alþingishátíðinni 1930. Urbancic dvaldist seinni hluta ævinnar á Íslandi og hafði mikil áhrif á íslenskt tónlistarlíf. 

Urbancic starfaði við tónlistarháskólann í Graz í Austurríki áður en hann kom til Íslands árið 1938. Á Íslandi var hann mikil lyftistöng fyrir íslenskt tónlistarlíf og var meðal annars tónlistarstjóri í Þjóðleikhúsinu. Þar setti hann upp fyrstu óperuna sem flutt var á Íslandi, Rigoletto eftir Giuseppe Verdi árið 1951. Hann var kennari við Tónlistarskólann í Reykjavík og organisti og söngstjóri kaþólsku kirkjunnar í Reykjavík. Urbancic lést á föstudaginn langa árið 1958 í Reykjavík, langt fyrir aldur fram.

Tenglar 

 Glatkistan

Urbancic, Victor
Redd Lights

Redd Lights er pródúserateymi samansett af Inga Má Úlfarssyni og Jóhanni Bjarkasyni.

Smáskífur/Remix
2008: "Kasettutæki" (7Berg ásamt Bent)
2008: "Geimþrá" (Mammút - Redd Lights Remix)
2009: "Hlið við hlið" (Friðrik Dór)
2009: "Á Sama Stað" (Friðrik Dór ásamt Blaz Roca)
2010: "Optimal Ending" (Sometime - Redd Lights Remix)
2010: "Fyrir Hana" (Friðrik Dór)
2010: "Bara Þú" (Bjarki Lár)
2010: "Kveikjum í Reykjavík" (7Berg ásamt Emmsjé Gauti)
2011: "Leiðarlok" Friðrik Dór (Smáskífu útgáfan endur-útsett af Ólafi Arnalds)
2011: "Má Ég Koma Heim?" (Blaz Roca)
2011: "Hemmi Gunn" (Emmsjé Gauti ásamt Blaz Roca)
2011: "Gull af mönnum" (Steindi Jr, Bent og Matthías Matthíasson)
2011: "Okkar Leið" (Emmsjé Gauti ásamt Friðrik Dór (útsett ásamt Basic-B))
2011: "Megi það byrja með mér" (Páll Óskar)
2011: "Ég er farinn" (Úlfur Úlfur)
2013: "Sofðu vel" (Úlfur Úlfur)
2013: "Up" (Steinar)
2013: "You Know" (Steinar)

Lög

2010
Friðrik Dór - Allt sem þú átt (2010)
01. "Leyfðu Mér"
02. "Hlið við hlið"
04. "Þú Veist"
05. "Á Sama Stað" ásamt Blaz Roca
06. "Allt sem þú átt"
07. "Hvergi Sjáanleg"
09. "Fyrir Hana"
10. "Það Ert Þú" ásamt Jón Jónsson
11. "Ég hefði"
12. "Leiðarlok"

Blaz Roca - Velkomin til KópaCabana (2010)
01. "Það er enginn að hlusta"
02. "Ég er að hlusta"
09. "Framhaldið"
11. "Má ég koma heim"
14. "Fullorðins" ásamt Friðrik Dór
16. "KópaCabana"
18. "Pabbarnir"  ásamt Sesar A, Ísaksen og Kidda
21. "Má ég koma aftur heim?"

2011
Emmsjé Gauti - Bara Ég (2011)
01. "Intro"
02. "Steinstjarna"
06. "Bara Ég"
07. "Okkar Leið" ásamt Friðrik Dór, útsett af Basic B og Redd Lights
08. "Hemmi Gunn" ásamt Blaz Roca

Steindinn Okkar - Án djóks samt djók (2011)
00. "Gull Af Mönnum"
00 "Í góðu skapi"

2013
Emmsjé Gauti - Þeyr (2013)
01. "Intro"
03. "Kinky"
08. "Ég Geri Það Sem Ég Vil"
09. "Lit(a)laus"  útsett ásamt Emmsjé Gauta, Unnsteini Manuel og Hermivergvli
10. "Tuttugu&Fjórir

Hlekkir
ReddLights.com

Íslenskir tónlistarmenn
Vélhjólaklúbbur Skagafjarðar

Vélhjólaklúbbur Skagafjarðar (skammstafað VS) er íslenskt félag sem vinnur að eflingu framgangs vélhjólaíþrótta í Skagafirði. Helstu markmið klúbbsins eru að viðhalda góðu æfingasvæði fyrir íþróttina og stuðla að öryggi ökumanna. Ásamt því að njóta góðs félagsskapar og útivistar. 

Stunda áhugasamir félagsmenn hina fjölbreyttustu afþreyingu innan akstursíþrótta, má þar nefna motocross, enduro og ísakstur. 
Frá stofnun félagsins hefur félagafjöldi verið á bilinu 40 til 60 manns á ári hverju.

Í núverandi stjórn VS árið 2011 eru : Þröstur Ingi Ásgrímsson (formaður), 
Ásta Birna Jónsdóttir, Helga Eyjólfsdóttir, Jóhannes Friðrik Þórðarson og Grétar Þór Steinþórsson.

Saga 
Félagið var stofnað 3. apríl árið 2005. 

Starfsemi félagsins hófst á undirbúningi og síðar fjögurra daga dagsskrá í tilefni af „100 ára afmæli vélhjólsins á Íslandi“. Stóð viðburðurinn yfir í Skagafirði dagana 16.-19. júní og lauk honum með afhjúpun minnisvarða í Varmahlíð, til heiðurs föllnum félögum. 

Árið 2006 var búin til 1,3 km löng og átta til tíu metra breið motocross braut. Hefur hún verið lofuð sem fjölbreytt, skemmtileg og tæknilega krefjandi. Að hausti sama ár var byrjað að byggja núverandi félagsheimili klúbbsins, við hliðina á brautinni og er svæðinu öllu vel viðhaldið.

Árið 2007 hélt félagið Bikarmót í Motocross í júlí og árið 2008 voru haldin Íslandsmót í motocrossi og enduro. 

Árið 2009 hélt klúbburinn motocrossmót í tengslum við Landsmót unglinga (UMFÍ). Talað er um að Unglingalandsmótið hafi gengið vel líkt og fyrri mót félagsins. Á úrslitum mótsins sást að félagsmenn VS. voru klúbbnum til sóma, líkt og fyrr hafði tíðkaðst. Var einstaklingur innan félagsins kjörinn í annað sæti í „Íþróttamaður ársins í Skagafirði“ .
Þetta sama ár fékk félagið aðstöðu til ísaksturs við Miklavatn. Var félaginu gefinn trukkur og eftir nokkrar breytingar var hann hinn besti í að skafa ísinn á vatninu og mynda góða braut til ísaksturs. 

Árið 2010 var komið fyrir aðstöðugámi við vatnið þar sem félagar geta hvílt lúin bein og spjallað á milli þess sem þau taka nokkra hringi á ísnum, ef frost og veður leyfir.
VS hélt þetta sama ár fyrsta íslandsmótið í endurocrossi og heppnaðist það með ágætum.
Félagið hefur einnig staðið fyrir námskeiðum í t.d. viðhaldi á hjólum og tekið þátt í öðrum viðburðum eins og útivistar- og sportsýningunni "Kraftur 2009"  árið 2010, svo eitthvað sé nefnt.

Nú í ár (2011) mun félagið standa fyrir íslandsmóti í motocrossi og verður það haldið laugardaginn 4. júní. 
Einnig er von stjórnar VS að fá lóð hjá Sveitarfélaginu Skagafjörður til að búa til byrjenda- og barnabraut í grennd við motocross braut þeirra á Gránu - Móum.

Tengt efni 
Ungmennasamband Skagafjarðar (UMSS)

Ungmennasamband Skagafjarðar
Íslensk vélhjólaíþróttafélög
Staðfræði

Staðfræði er fræðigrein sem fjallar um aðstæður á ákveðnu svæði, svo sem landslag, gróðurfar, byggðarmynstur o.fl., og er þannig nátengt landlýsingu og kortagerð.

Í Evrópu er oft notuð víð skilgreining, og er þar einnig fjallað um þau einkenni svæðisins sem athafnir mannsins hafa skapað. Þar er m.a. átt við atriði sem tengjast staðbundinni menningu íbúanna og jafnvel héraðssögu. 

Á erlendum málum kallast fræðigreinin Topografia, sem komið er úr grísku, τόπος – topos = staður, og  γράφω – graphō = skrifa eða teikna. 

Sem dæmi um staðfræðileg rit má nefna Árbækur Ferðafélags Íslands og Sýslu- og sóknalýsingar Hins íslenska bókmenntafélags. Einnig getur lýsing einnar bújarðar fallið í þann flokk.

Tengt efni 
 Landafræði
 Kortagerð
 Landmælingar

Staðfræði
Landafræði
Landslag

Landslag á við sýnilegan hluta af yfirborði jarðar, jafnvel verulegan hluta þess, og mótast af landslagsþáttum, svo sem hafinu, stöðuvötnum, ám, gróðurfari, landbúnaði og mannvirkjum og veðurfari. Allir þessir þættir skapa einkennandi landslag sem mótast hefur í gegnum jarðsöguna. Þegar þessir náttúrulegu þættir eru í nágrenni við heimkynni manna endurspeglar landslagið lífsmunstur fólks og verður mikilvægt þjóðernisvitund. Ásýnd landslags og gæði þess hjálpa til að ákveða ímynd svæðisins.

Á Jörðinni er mjög breytilegt landslag eftir svæðum, meðal annars jökulhettur á heimskautasvæðum, hálent landslag, þurrar eyðimerkur, eyjur og strandmyndanir, þéttir skógar, regnskógar og landbúnaðarsvæði í tempruðu hitabelti.

Frumlandslag er það landslag sem algjörlega er laust við áhrif mannsins, náttúran sjálf ræður ríkjum. Þannig landslag er varla hægt að finna nema á öræfum og afskekktum stöðum. Þannig landslag er viðkvæmt og hopar sífelt vegna manna verka.

Landafræði
Staðfræði
Himmelblå

Himmelblå (á íslensku: Himinblámi) er norsk sjónvarpsþáttaröð sem sýnd er á NRK í Noregi, SVT í Svíþjóð og í Sjónvarpinu. Þættirnir eru byggðir á bresku drama þáttaröðinni Two Thousand Acres of Sky.

Um þættina
Þættirnir fjallar um lítið samfélag á eyjunni Ylvingen í norður Noregi.
Skólinn á eyjunni hefur fáa krakka á unglinsaldri og verður lokað ef að ekki fást tveir nemendur í viðbót. Framtíð samfélagsins er ótrygg. Fólkið í eyjunni auglýsir í dagblaði á landsvísu eftir fjölskyldu með tvö börn nógu gömul til að ganga í skólann, þau lofa starfi í ferðamannageiranum ef fjölskylda ákveður að búa á eyjunni. 
Marit (Line Verndal), einstæð móðir í Ósló, vinnur sem kokkur á kvöldin og finnst henni að hún sjái börnin sín ekki nógu mikið. Besti vinur hennar Kim (Edward Schultheiss) hjálpar henni að sjá um börnin, Robin og Iris, meðan hún vinnur. Kim sýnir Marit auglýsinguna og hún sér þar tækifæri til þess að byrja nýtt líf og reka sitt eigið gistiheimili með morgunmat á eyjunni. Af því að fólkið var að leita að fjölskyldu á eyjuna þykist Kim vera eiginmaður Maritar og eftir viðtal er þeim boðið að vera á eyjunni. Breytingin á því að búa í borg og á eyju langt frá öllu öðru tekur á hjá fjölskyldunni. En þetta er líka stór breyting fyrir eyjaskeggja.

Vinsældir
Fyrstu tvær þáttaraðirnar voru teknar upp á 168 dögum árin 2007 til 2008, fyrsta þáttaröðin var frumsýnd 7. september 2008. Þættirnir náðu miklum vinsældum frá upphafi og hefur að meðaltali milljón áhorfendur í hverri viku, það jafngildir fjórðungi íbúa Noregs. Nokkrum mánuðum síðar hófst önnur þáttaröðin, á lokaþáttinn horfðu 1 309 000 manns, sem gerði þættina að mest séðu drama þáttaröð í norskri sjónvarpssögu. Þriðja og jafnframt síðasta þáttaröðin var kláruð í september árið 2009, og var byrjað að sýna hana 7. mars 2010. Síðasti þátturinn var sýndur 25 apríl 2010.

Útgáfa
Fyrsta þáttaröðin var gefin út á DVD mynddisk stuttu eftir að sýningum lauk. Eftir aðra þáttaröðina var einnig gefinn út DVD mynddiskur ásamt kassa með báðum þáttaröðum. Ásamt DVD útgáfum er hægt að sjá þættina án gjalds á vefsíðu NRK í Noregi.

Leikendur

Starfsfólk
Hljóðmaður:Kjetil Trøan

Tenglar 
 Vefsíða Himmelblå hjá NRK 
 Ný þáttaröð af Himmelblå (norska)

Norsk sjónvarpsþáttaröð
Holger Peter Clausen

Holger Peter Clausen (1. ágúst 1831 – 29. maí 1901) var íslenskur kaupmaður  og alþingismaður sem fór víða og dvaldist meðal annars um árabil í Ástralíu.

Hann var fæddur í Ólafsvík og voru foreldrar hans Hans Arreboe Clausen, etatsráð og stórkaupmaður, sonur Holgers Peter Clausen  kaupmanns  frá Danmörkuog Valgerðar Pétursdóttur, og kona hans Ása Óladóttir Sandholt. Hann ólst upp á Íslandi til tíu ára aldurs en dvaldist með foreldrum sínum í Kaupmannahöfn frá 1841. Átján ára að aldri hélt hann til Ástralíu og vann þar við gullgröft og fleira til 1853. Hann var síðan við kaupskap í Liverpool til 1859 og í Kaupmannahöfn 1859 – 1862 og fór þá meðal annars kaupferðir til Íslands. Hann fór aftur til Ástralíu 1862 og var þar til 1870 við kaupmennsku en hélt þá til Íslands og gerðist kaupmaður í Ólafsvík og á Búðum. Árið 1879 flutti hann til Stykkishólms og var þar til 1897 en dvaldi síðan í Reykjavík til æviloka. Hann var alþingismaður Snæfellinga frá 1880 til 1885.

Hann kvæntist í Ástralíu og hét kona hans Harriott Barbara Cook. Hún lést þar og börn þeirra fjögur ólust öll upp í Ástralíu og settust þar að. Hann giftist öðru sinni 1881 Guðrúnu Þorkelsdóttur, dóttur Þorkels Eyjólfssonar prests á Staðastað og systur Jóns Þorkelssonar þjóðskjalavarðar. Á meðal barna þeirra voru Oscar Clausen rithöfundur og Arreboe Clausen, faðir Arnar og Hauks Clausen.

Tilvísanir

Heimildir 
 
 

Fyrrum Alþingismenn
Þóra Hallgrímsson

Margrét Þóra Hallgrímsson (28. janúar 1930 - 27. ágúst 2020) var íslensk athafna- og viðskiptakona. Þóra var eiginkona Björgólfs Guðmundssonar athafnamanns og var ásamt honum áberandi í íslensku menningar- og viðskiptalífi á árunum 2002-2008. Hún var líka fyrirmynd að persónu í skáldsögunni Sakleysingjarnir eftir Ólaf Jóhann Ólafsson.

Þóra var fædd í Reykjavík, dóttir hjónanna Hallgríms Fr. Hallgrímssonar, forstjóra Skeljungs og aðalræðismanns Kanada, og Margrétar Þorbjargar Thors. Margrét var dóttir Thors Jensen athafnamanns og Margrétar Þorbjargar Kristjánsdóttur og systir Ólafs Thors forsætisráðherra. 

Þóra giftist Hauki Clausen, frjálsíþróttakappa og síðar tannlækni, 6. janúar 1951 en þau skildu rúmu ári síðar. Þau áttu saman einn son. Þann 3. október 1953 giftist Þóra George Lincoln Rockwell , foringja í bandaríska hernum og síðar stofnanda Bandaríska nasistaflokksins, og fluttist fljótlega með honum til Bandaríkjanna þar sem þau bjuggu lengst af við kröpp kjör. Fór svo að Þóra flutti aftur til Íslands með börn þeirra þrjú að áeggjan fjölskyldu sinnar og skildi við Rockwell.

Árið 1963 giftist Þóra Björgólfi Guðmundssyni, sem er 11 árum yngri en hún. Þau eignuðust einn son, Björgólf Thor, en Björgólfur eldri ættleiddi börn Þóru og Rockwells. Dóttursonur Þóru er knattspyrnumaðurinn Björgólfur Takefusa.

Árið 2005 kom út bókin Thorsararnir eftir Guðmund Magnússon sagnfræðing, um sögu afkomenda Thors Jensen. Í fyrsta upplagi bókarinnar var kafli um hjónaband Þóru og Rockwells. Bókin kom út hjá Eddu en Björgólfur, sem þá var eigandi útgáfufyrirtækisins, lét farga upplaginu og fékk höfundinn til að breyta textanum. Hann reyndi einnig að kaupa DV, sem hafði fjallað um málið, til að leggja blaðið niður.

Tilvísanir

Tenglar 
 This Time The World, sjálfsævisaga George Lincoln Rockwell. 

Íslendingar

Íslenskar konur
Fólk dáið árið 2020